Möödunudaastane koduse Horse Show koolisõidu MK-etapi võitja Dina Ellermann pidi laupäevasel etapil leppima rootslanna Natalie Oldforsi ja tema hobuse Mickey M-i järel teise kohaga. Kogutud protsent 73,475 oli aga möödunudaastasest kõrgem ning Ellermann on seetõttu tulemusega väga rahul.

"Ma olen väga rahul, lausa nutma ajab," oli Ellermann intervjuus ERR-ile üliõnnelik. "Sellel aastal oli seltskond väga tugev, väga nimekad ratsanikud, kes käisid just maailmamängudel. Olen väga-väga rahul."

Reedesel koolisõidu GP-l olid Ellermann ja Landy's Akvarel kolmandad. "Ta üllatas mind väga, teeb iga aastaga jätkuvalt midagi positiivset. Vahepeal on ta meil krutskeid ka täis, ta on isepäine daam. Õnneks talle Eesti publik väga meeldib, ta tunnetab kodust atmosfääri ja annab endast 150 protsenti," kinnitas ratsanik.

Landy's Akvarelil on nüüd vanust juba 15 aastat, see tähendab, et võistlusareenil on tegemist juba väga kogenud hobusega. "Ma loodan, et võistleme seni, kuni ta tahab," ütles Ellermann. "Tavaliselt nad lähevad 18-aastaselt pensionile ja kui see aeg tuleb, teeme Saku Suurhallis suure peo."

Dina Ellermanni ootab nüüd kahe nädala pärast ees Helsingi Horse Show'l osalemine, seejärel seisab ees väike talvepuhkus ja juba uueks hooajaks valmistumine.